CELEX: 
Language: el
Date: 2020-10-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις υγείας των ζώων, πιστοποίησης και κοινοποίησης για τις μετακινήσεις προϊόντων ζωικής προέλευσης από χερσαία ζώα στο εσωτερικό της Ένωσης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων»)
                  1
                θεσπίζει κανόνες σχετικά με τις μεταδοτικές νόσους των ζώων. Ειδικότερα, στο μέρος IV τίτλο Ι κεφάλαιο 6 καθορίζονται οι κανόνες για την παραγωγή, τη μεταποίηση και τη διανομή στο εσωτερικό της Ένωσης προϊόντων ζωικής προέλευσης. Το κεφάλαιο 6 αναθέτει διάφορες εξουσίες στην Επιτροπή για την έκδοση κατ’ εξουσιοδότηση πράξεων οι οποίες συμπληρώνουν τους κανόνες που έχουν ήδη θεσπιστεί στον εν λόγω κανονισμό.
            
            
               Ένα τμήμα του πεδίου εφαρμογής ορισμένων από τις εν λόγω εξουσιοδοτήσεις καλύπτεται ήδη από τους κανόνες που καθορίζονται στον κατ’ εξουσιοδότηση κανονισμό (ΕΕ) 2020/687, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την πρόληψη και τον έλεγχο ορισμένων καταγεγραμμένων νόσων
                  2
               . Ειδικότερα, ο κατ’ εξουσιοδότηση κανονισμός (ΕΕ) 2020/687  καθορίζει συμπληρωματικούς κανόνες σχετικά με τα μέτρα ελέγχου νόσων, συμπεριλαμβανομένων μέτρων μετριασμού του κινδύνου και περιορισμών στις μετακινήσεις φορτίων προϊόντων ζωικής προέλευσης που παράγονται ή μεταποιούνται σε απαγορευμένες ζώνες που καθορίζονται στην περίπτωση νόσων των κατηγοριών Α, Β και Γ όπως αναφέρεται στο άρθρο 9 παράγραφος 1 στοιχεία α), β) και γ) του κανονισμού (ΕΕ) 2016/429, και όπως ορίζονται στον εκτελεστικό κανονισμό (ΕΕ) 2018/1882 για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων
                  3
               . 
            
            
               Επομένως, στόχος του παρόντος σχεδίου κατ’ εξουσιοδότηση κανονισμού είναι η θέσπιση κανόνων που δεν καλύπτονται από τον κατ’ εξουσιοδότηση κανονισμό (ΕΕ) 2020/687 της Επιτροπής   για τις μετακινήσεις φορτίων προϊόντων ζωικής προέλευσης από χερσαία ζώα στο εσωτερικό της Ένωσης στο πλαίσιο της πρόληψης και του ελέγχου ορισμένων καταγεγραμμένων και αναδυόμενων νόσων. Το παρόν σχέδιο κατ’ εξουσιοδότηση κανονισμού ακολουθεί την ίδια προσέγγιση με τις πράξεις της Ένωσης που εκδόθηκαν πριν από τον κανονισμό (ΕΕ) 2016/429, για τη θέσπιση των όρων διανομής των προϊόντων ζωικής προέλευσης, καθώς οι κανόνες που θεσπίζονται στις εν λόγω πράξεις έχει αποδειχθεί ότι είναι αποτελεσματικοί για την πρόληψη της εξάπλωσης των εν λόγω νόσων εντός της Ένωσης. Συγκεκριμένα, το παρόν σχέδιο κατ’ εξουσιοδότηση κανονισμού ακολουθεί την ίδια προσέγγιση με την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση
                  4
               .
            
            
               Το παρόν σχέδιο κατ’ εξουσιοδότηση κανονισμού εκδίδεται στο πλαίσιο του νέου νομοθετικού πλαισίου για την υγεία που θεσπίστηκε με τον κανονισμό (ΕΕ) 2016/429, το οποίο παρέχει μεγαλύτερη συνοχή όσον αφορά τις απαιτήσεις και μεγαλύτερη ευελιξία για τις αρμόδιες αρχές των κρατών μελών.
            
            
               Το παρόν σχέδιο κατ’ εξουσιοδότηση κανονισμού ορίζει κυρίως τους ακόλουθους κανόνες που συμπληρώνουν τον κανονισμό (ΕΕ) 2016/429 όσον αφορά τις απαιτήσεις σχετικά με την υγεία των ζώων, την πιστοποίηση και την ενημέρωση για τις μετακινήσεις φορτίων προϊόντων ζωικής προέλευσης από χερσαία ζώα στο εσωτερικό της Ένωσης:
            
            
               α)υποχρεώσεις των υπευθύνων επιχειρήσεων για τις μετακινήσεις των εν λόγω φορτίων·
            
            
               β)τις πληροφορίες που πρέπει να περιλαμβάνονται στα πιστοποιητικά υγείας των ζώων που απαιτείται να συνοδεύουν τα εν λόγω φορτία·
            
            
               γ)τις πληροφορίες που πρέπει να παρέχονται από τους υπεύθυνους επιχειρήσεων στην αρμόδια αρχή για την εκ των προτέρων κοινοποίηση των μετακινήσεων των εν λόγω φορτίων·  
            
            
               δ)τις διαδικασίες έκτακτης ανάγκης για την κοινοποίηση των μετακινήσεων των εν λόγω φορτίων σε περίπτωση διακοπών του ρεύματος και άλλων δυσλειτουργιών του συστήματος TRACES. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή διαβίβασε τα περιεχόμενα του παρόντος σχεδίου κατ’ εξουσιοδότηση κανονισμού στα μέλη της ομάδας εμπειρογνωμόνων για την υγεία των ζώων (E00930). Το σχέδιο του κατ’ εξουσιοδότηση κανονισμού διαβιβάστηκε επίσης στο Ευρωπαϊκό Κοινοβούλιο και το Συμβούλιο, αλλά κανένα από τα δύο θεσμικά όργανα δεν υπέβαλε παρατηρήσεις. 
            
            
               Επιπλέον, παρατηρήσεις των ενδιαφερόμενων μερών σχετικά με το σχέδιο κατ’ εξουσιοδότηση κανονισμού συλλέχθηκαν στο πλαίσιο του μηχανισμού ανατροφοδότησης για τη βελτίωση της νομοθεσίας κατά τη διάρκεια της περιόδου από τις 17 Αυγούστου 2020 έως τις 15 Σεπτεμβρίου 2020. Ελήφθησαν συνολικά 5 παρατηρήσεις, που περιλαμβάνουν τις απόψεις μίας εθνικής αρμόδιας αρχής, τις απόψεις ενός ιδιώτη καθώς και 3 ανώνυμες παρατηρήσεις. Οι παρατηρήσεις που υποβλήθηκαν στο πλαίσιο των δραστηριοτήτων διαβούλευσης ελήφθησαν υπόψη κατά την κατάρτιση του σχεδίου κατ’ εξουσιοδότηση κανονισμού.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο παρών κατ’ εξουσιοδότηση κανονισμός θα εκδοθεί στο πλαίσιο του κανονισμού (ΕΕ) 2016/429, και ιδίως δυνάμει του άρθρου 166 παράγραφος 3, του άρθρου 168 παράγραφος 3 και του άρθρου 169 παράγραφος 5.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.10.2020
            
            
               για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις υγείας των ζώων, πιστοποίησης και κοινοποίησης για τις μετακινήσεις προϊόντων ζωικής προέλευσης από χερσαία ζώα στο εσωτερικό της Ένωσης
            
         
         
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων»)
                  5
               , και ιδίως το άρθρο 166 παράγραφος 3, το άρθρο 168 παράγραφος 3 και το άρθρο 169 παράγραφος 5,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/429 θεσπίζει κανόνες που αφορούν, μεταξύ άλλων, την παραγωγή, τη μεταποίηση και τη διανομή στο εσωτερικό της Ένωσης προϊόντων ζωικής προέλευσης από χερσαία ζώα. Προβλέπει επίσης ότι η Επιτροπή εκδίδει κατ’ εξουσιοδότηση πράξεις σχετικά με λεπτομερείς απαιτήσεις που συμπληρώνουν τους κανόνες που έχουν ήδη θεσπιστεί στον εν λόγω κανονισμό, ιδίως όσον αφορά τα μέτρα πρόληψης, συμπεριλαμβανομένων των μέτρων μετριασμού κινδύνου, και τους περιορισμούς στις μετακινήσεις φορτίων προϊόντων ζωικής προέλευσης από χερσαία ζώα, καθώς και την εκ των προτέρων κοινοποίηση τέτοιων μετακινήσεων, με σκοπό να διασφαλίζεται ότι τα εν λόγω προϊόντα δεν προκαλούν την εξάπλωση καταγεγραμμένων ή αναδυόμενων νόσων στο εσωτερικό της Ένωσης.
            
            
               (2)Επιπλέον, οι κανόνες που καθορίζονται στην παρούσα πράξη θα πρέπει να λαμβάνουν υπόψη τους κανόνες της Ένωσης για τις μετακινήσεις φορτίων προϊόντων ζωικής προέλευσης από χερσαία ζώα εντός της Ένωσης, οι οποίοι θεσπίστηκαν πριν από τον κανονισμό (ΕΕ) 2016/429, και ιδίως στην οδηγία 2002/99/ΕΚ του Συμβουλίου, καθώς έχει αποδειχθεί ότι οι εν λόγω κανόνες είναι αποτελεσματικοί για την καταπολέμηση της εξάπλωσης νόσων των ζώων. Οι κανόνες που καθορίζονται στην παρούσα πράξη θα πρέπει επίσης να λαμβάνουν υπόψη την πείρα που αποκτήθηκε κατά την εφαρμογή των κανόνων οι οποίοι καθορίστηκαν στις εν λόγω προηγούμενες πράξεις, και οι κανόνες θα πρέπει να προσαρμοστούν στο νέο νομοθετικό πλαίσιο για την υγεία των ζώων που θεσπίζεται στον κανονισμό (ΕΕ) 2016/429.
            
            
               (3)Το άρθρο 166 του κανονισμού (ΕΕ) 2016/429 καθορίζει τις γενικές υγειονομικές υποχρεώσεις των υπευθύνων επιχειρήσεων σε όλα τα στάδια της παραγωγής, μεταποίησης και διανομής προϊόντων ζωικής προέλευσης από χερσαία ζώα, συμπεριλαμβανομένων των μετακινήσεων φορτίων των εν λόγω προϊόντων στο εσωτερικό της Ένωσης. Συγκεκριμένα, καθορίζει τις ευθύνες των υπευθύνων επιχειρήσεων όσον αφορά την εξάπλωση καταγεγραμμένων και αναδυόμενων νόσων, ειδικότερα όταν έχουν θεσπιστεί μέτρα έκτακτης ανάγκης ή περιορισμοί στις μετακινήσεις από την αρμόδια αρχή στον τόπο παραγωγής ή μεταποίησης των εν λόγω προϊόντων. Επομένως, ο έλεγχος της εξάπλωσης των καταγεγραμμένων και των αναδυόμενων νόσων δεν αποτελεί ευθύνη μόνο των υπευθύνων επιχειρήσεων αλλά και της αρμόδιας αρχής. Κατά συνέπεια, ο παρών κανονισμός θα πρέπει να θεσπίζει σαφή υποχρέωση των υπευθύνων επιχειρήσεων να μεταφέρουν φορτία των εν λόγω προϊόντων τα οποία παράγονται ή μεταποιούνται σε χώρους που υπόκεινται σε μέτρα έκτακτης ανάγκης ή σε περιορισμούς, μόνον κατόπιν χορήγησης άδειας από την αρμόδια αρχή και με την επιφύλαξη τυχόν όρων που επιβάλλονται για την εν λόγω άδεια. 
            
            
               (4)Το άρθρο 168 του κανονισμού (ΕΕ) 2016/429 θεσπίζει ορισμένες απαιτήσεις πληροφόρησης όσον αφορά το πιστοποιητικό υγείας των ζώων το οποίο απαιτείται να συνοδεύει τις μετακινήσεις φορτίων προϊόντων ζωικής προέλευσης από χερσαία ζώα, και εξουσιοδοτεί την Επιτροπή να εκδίδει κατ’ εξουσιοδότηση πράξεις για τη συμπλήρωση των εν λόγω πληροφοριών. Επομένως, ο παρών κανονισμός θα πρέπει να θεσπίζει απαιτήσεις πληροφόρησης όσον αφορά το πιστοποιητικό υγείας των ζώων που πρέπει να συνοδεύει φορτία των εν λόγω προϊόντων τα οποία παράγονται και μεταποιούνται σε χώρους που υπόκεινται σε μέτρα έκτακτης ανάγκης ή περιορισμούς στις μετακινήσεις, όπως αναφέρεται στο άρθρο 166 παράγραφος 2 του κανονισμού (ΕΕ) 2016/429. Το εν λόγω πιστοποιητικό θα πρέπει να περιλαμβάνει πληροφορίες για τη συμμόρφωση με τυχόν όρους που έχει καθορίσει η αρμόδια αρχή όσον αφορά τις μετακινήσεις των εν λόγω φορτίων. Οι απαιτήσεις πληροφόρησης που καθορίζονται στον παρόντα κανονισμό πρέπει να λαμβάνονται υπόψη στο υπόδειγμα πιστοποιητικού υγείας των ζώων για προϊόντα ζωικής προέλευσης το οποίο θεσπίζεται σε χωριστή εκτελεστική πράξη για τον καθορισμό των κανόνων για την ομοιόμορφη εφαρμογή του κανονισμού (ΕΕ) 2017/625 και του κανονισμού (EΕ) 2016/429 (νόμος για την υγεία των ζώων) όσον αφορά τα υποδείγματα επίσημων πιστοποιητικών, τις επίσημες βεβαιώσεις και τα υποδείγματα δηλώσεων για ορισμένες κατηγορίες χερσαίων ζώων και το αναπαραγωγικό υλικό τους.
            
            
               (5)Το άρθρο 169 του κανονισμού (ΕΕ) 2016/429 θεσπίζει τους κανόνες για την εκ των προτέρων κοινοποίηση των μετακινήσεων των προϊόντων ζωικής προέλευσης από χερσαία ζώα σε άλλα κράτη μέλη και εξουσιοδοτεί την Επιτροπή να εκδίδει κατ’ εξουσιοδότηση πράξεις σχετικά με τις απαιτήσεις πληροφόρησης για την εν λόγω εκ των προτέρων κοινοποίηση και για τις διαδικασίες έκτακτης ανάγκης σε περίπτωση διακοπών του ρεύματος και άλλων δυσλειτουργιών του συστήματος TRACES. Κατά συνέπεια, ο παρών κανονισμός θα πρέπει να καθορίζει τις υποχρεώσεις πληροφόρησης που πρέπει να παρέχεται από τους υπευθύνους επιχειρήσεων στην εκ των προτέρων κοινοποίηση. Προκειμένου να εναρμονιστούν οι πληροφορίες που παρέχονται στην εκ των προτέρων κοινοποίηση ώστε να διασφαλίζεται ότι η αρμόδια αρχή στον προορισμό λαμβάνει όλα τα απαραίτητα στοιχεία σχετικά το φορτίο, ο παρών κανονισμός θα πρέπει επίσης να καθορίζει τις απαιτήσεις σχετικά με το περιεχόμενο της εκ των προτέρων κοινοποίησης με βάση τις περιπτώσεις όπου αυτή απαιτείται σύμφωνα με τον κανονισμό (ΕΕ) 2016/429 και τις προϋποθέσεις που θα πρέπει να πληρούν τα προϊόντα ζωικής προέλευσης για να επιτρέπεται η μετακίνησή τους σε άλλα κράτη μέλη, καθώς και τις λεπτομέρειες σχετικά με τις διαδικασίες έκτακτης ανάγκης για τις εν λόγω κοινοποιήσεις. 
            
            
               (6)Δεδομένου ότι το σύστημα TRACES αποτελεί αναπόσπαστο συστατικό μέρος του μηχανογραφικού συστήματος διαχείρισης πληροφοριών για τους επίσημους ελέγχους (IMSOC), όπως αναφέρεται στα άρθρα 131 έως 136 του κανονισμού (ΕΕ) 2017/625, θα πρέπει να εφαρμόζονται οι ρυθμίσεις έκτακτης ανάγκης που θεσπίζονται για το IMSOC σύμφωνα με τους κανόνες που καθορίζονται στον εκτελεστικό κανονισμό (EΕ) 2019/1715 της Επιτροπής
                  6
               .
            
            
               (7)Ο παρών κανονισμός θεσπίζει ένα πλήρες σύνολο κανόνων που διέπουν τις πτυχές των ενδοενωσιακών μετακινήσεων φορτίων προϊόντων ζωικής προέλευσης από χερσαία ζώα που αφορούν την υγεία των ζώων, το περιεχόμενο του πιστοποιητικού υγείας των ζώων που απαιτείται να συνοδεύει τα εν λόγω φορτία και τις υποχρεώσεις εκ των προτέρων κοινοποίησης. Δεδομένου ότι οι κανόνες αυτοί πρέπει να εφαρμόζονται παράλληλα και είναι αλληλένδετοι, θα πρέπει να καθοριστούν σε μία ενιαία πράξη και όχι σε χωριστές πράξεις με πολλές παραπομπές, ώστε να διευκολύνεται η εφαρμογή τους, για λόγους διαφάνειας, και να αποφεύγεται η επικάλυψη των κανόνων. Αυτό συνάδει επίσης με την προσέγγιση που ακολουθείται στον κανονισμό (ΕΕ) 2016/429.
            
            
               (8)Ο παρών κανονισμός θα πρέπει να εφαρμόζεται από την 21η Απριλίου 2021 σύμφωνα με την ημερομηνία εφαρμογής του κανονισμού (ΕΕ) 2016/429,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο και πεδίο εφαρμογής
            
            
               Ο παρών κανονισμός συμπληρώνει τους κανόνες που θεσπίζονται στον κανονισμό (ΕΕ) 2016/429 όσον αφορά τις μετακινήσεις φορτίων προϊόντων ζωικής προέλευσης από χερσαία ζώα στο εσωτερικό της Ένωσης σε σχέση με τα εξής:
            
            
               α)τις υποχρεώσεις των υπευθύνων επιχειρήσεων όσον αφορά τις μετακινήσεις στο εσωτερικό της Ένωσης φορτίων προϊόντων ζωικής προέλευσης από χερσαία ζώα που παράγονται ή μεταποιούνται σε εγκαταστάσεις, επιχειρήσεις τροφίμων ή ζώνες που υπόκεινται σε μέτρα έκτακτης ανάγκης ή σε περιορισμούς στις μετακινήσεις όπως αναφέρεται στο άρθρο 166 παράγραφος 2 του κανονισμού (ΕΕ) 2016/429· 
            
            
               β)τις απαιτήσεις πληροφόρησης για το πιστοποιητικό υγείας των ζώων που προβλέπεται στο άρθρο 167 παράγραφος 1 του κανονισμού (ΕΕ) 2016/429 (υγειονομική πιστοποίηση)·
            
            
               γ)τις απαιτήσεις πληροφόρησης για την εκ των προτέρων κοινοποίηση των μετακινήσεων των εν λόγω φορτίων σε άλλα κράτη μέλη, όπως προβλέπεται στο άρθρο 169 παράγραφος 1 του κανονισμού (ΕΕ) 2016/429 (εκ των προτέρων κοινοποίηση)·
            
         
         
            
               δ)τις διαδικασίες έκτακτης ανάγκης για την εκ των προτέρων κοινοποίηση των μετακινήσεων των εν λόγω φορτίων, όπως προβλέπεται στο άρθρο 169 παράγραφος 1 του κανονισμού (ΕΕ) 2016/429, σε περίπτωση διακοπών του ρεύματος και άλλων δυσλειτουργιών του συστήματος TRACES. 
            
            
               Άρθρο 2
            
            
               Υποχρεώσεις των υπευθύνων επιχειρήσεων που μετακινούν φορτία προϊόντων ζωικής προέλευσης
            
            
               Οι υπεύθυνοι επιχειρήσεων μετακινούν στο εσωτερικό της Ένωσης φορτία προϊόντων ζωικής προέλευσης από χερσαία ζώα που υπόκεινται σε μέτρα έκτακτης ανάγκης ή σε περιορισμούς στις μετακινήσεις που αναφέρονται στο άρθρο 166 παράγραφος 2 του κανονισμού (ΕΕ) 2016/429 μόνον εάν: 
            
            
               α)έχει δοθεί άδεια για τις εν λόγω μετακινήσεις από την αρμόδια αρχή του τόπου προέλευσης· και 
            
            
               β)τα φορτία συμμορφώνονται με τους όρους της άδειας που απαιτείται σύμφωνα με το στοιχείο α).
            
            
               Άρθρο 3
            
            
               Πιστοποιητικό υγείας των ζώων για τις μετακινήσεις φορτίων προϊόντων ζωικής προέλευσης 
            
            
               Επιπλέον των πληροφοριών που απαιτούνται σύμφωνα με το άρθρο 168 παράγραφος 1 του κανονισμού (ΕΕ) 2016/429, το πιστοποιητικό υγείας των ζώων περιέχει τις πληροφορίες που καθορίζονται στο παράρτημα του παρόντος κανονισμού.
            
            
               Άρθρο 4
            
            
               Υποχρέωση πληροφόρησης από τους υπευθύνους επιχειρήσεων για την εκ των προτέρων κοινοποίηση των μετακινήσεων φορτίων προϊόντων ζωικής προέλευσης μεταξύ των κρατών μελών
            
            
               Στην εκ των προτέρων κοινοποίηση, οι υπεύθυνοι επιχειρήσεων παρέχουν στην αρμόδια αρχή του κράτους μέλους προέλευσης, πέραν των πληροφοριών που απαιτούνται σύμφωνα με το άρθρο 168 παράγραφος 1 του κανονισμού (ΕΕ) 2016/429, τις πληροφορίες που προβλέπονται στο παράρτημα του παρόντος κανονισμού, και το πράττουν για κάθε φορτίο προϊόντων ζωικής προέλευσης που αναφέρεται στο άρθρο 1 του παρόντος κανονισμού.
            
            
               Άρθρο 5
            
            
               Διαδικασίες έκτακτης ανάγκης
            
            
               Σε περίπτωση διακοπής της ηλεκτρικής ενέργειας ή άλλων δυσλειτουργιών του συστήματος TRACES, η αρμόδια αρχή του τόπου προέλευσης των φορτίων προϊόντων ζωικής προέλευσης που αναφέρονται στο άρθρο 1 του παρόντος κανονισμού, τα οποία πρόκειται να μεταφερθούν σε άλλο κράτος μέλος, συμμορφώνεται με τις ρυθμίσεις έκτακτης ανάγκης για το TRACES και τα εθνικά συστήματα των κρατών μελών σε περίπτωση προσχεδιασμένης ή απροσδόκητης αδυναμίας πρόσβασης,  οι οποίες έχουν καθοριστεί για το σύστημα διαχείρισης πληροφοριών για τους επίσημους ελέγχους (IMSOC) σύμφωνα με το άρθρο 46 του εκτελεστικού κανονισμού (ΕΕ) 2019/1715.
            
            
               Άρθρο 6
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 21η Απριλίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 14.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 84 της 31.3.2016, σ. 1. 
               
               
                  
                     (2)
                  
                        ΕΕ L 174 της 3.6.2020, σ. 64. 
               
               
                  
                     (3)
                  
                        ΕΕ L 308 της 4.12.2018, σ. 21.
               
               
                  
                     (4)
                  
                        ΕΕ L 18 της 23.1.2003, σ. 11.
               
               
                  
                     (5)
                  
                        ΕΕ L 84 της 31.3.2016, σ. 1.
               
               
                  
                     (6)
                  
                        Εκτελεστικός κανονισμός (ΕΕ) 2019/1715 της Επιτροπής, της 30ής Σεπτεμβρίου 2019, για τη θέσπιση κανόνων σχετικά με τη λειτουργία του συστήματος διαχείρισης πληροφοριών για τους επίσημους ελέγχους και των συστατικών μερών του συστήματος αυτού (κανονισμός IMSOC) (ΕΕ L 261 της 14.10.2019, σ. 37).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Πληροφορίες που πρέπει να περιλαμβάνονται στο πιστοποιητικό υγείας των ζώων που συνοδεύει τις μετακινήσεις φορτίων προϊόντων ζωικής προέλευσης από χερσαία ζώα στο εσωτερικό της Ένωσης
            
            
               α)το όνομα και η διεύθυνση του αποστολέα και του παραλήπτη·
            
            
               β)η επωνυμία και η διεύθυνση της εγκατάστασης ή του τόπου αποστολής·
            
            
               γ)η επωνυμία και η διεύθυνση της εγκατάστασης ή του τόπου προορισμού·
            
            
               δ)περιγραφή του προϊόντος ζωικής προέλευσης, όπως, μεταξύ άλλων:
            
            
               i)η κατηγορία του προϊόντος, όπως περιγράφεται στο άρθρο 2 του κατ’ εξουσιοδότηση κανονισμού (ΕΕ) 2020/687:
            
            
               –νωπό κρέας (με προσδιορισμό της κατηγορίας, αν απαιτείται) 
            
            
               –προϊόντα με βάση το κρέας·
            
            
               –έντερα αλλαντοποιίας·
            
            
               –νωπό γάλα, πρωτόγαλα και προϊόντα με βάση το πρωτόγαλα·
            
            
               –γαλακτοκομικά προϊόντα·
            
            
               –αυγά·
            
            
               –προϊόντα αυγών·
            
            
               –σύνθετα προϊόντα (με αναφορά των συστατικών ζωικής προέλευσης)
            
            
               ii)το ζωικό είδος από το οποίο προέρχεται το προϊόν ζωικής προέλευσης·
            
            
               iii)το κράτος μέλος ή η περιοχή προέλευσης των πρώτων υλών·
            
            
               iv)η/οι επεξεργασία/-ες στην/στις οποία/-ες έχει ήδη υποβληθεί το προϊόν ζωικής προέλευσης·
            
            
               v)η σήμανση που έχει τοποθετηθεί στο προϊόν ζωικής προέλευσης, εφόσον απαιτείται·
            
         
         
            
               vi)ο τόπος και η ημερομηνία παραγωγής ή μεταποίησης·
            
            
               ε)η ποσότητα του προϊόντος ζωικής προέλευσης·
            
            
               στ)η ημερομηνία και ο τόπος έκδοσης του πιστοποιητικού υγείας των ζώων· το ονοματεπώνυμο, η ιδιότητα και η υπογραφή του επίσημου κτηνιάτρου· και η σφραγίδα της αρμόδιας αρχής του τόπου προέλευσης του φορτίου·
            
            
               ζ)η ονομασία της καταγεγραμμένης ή αναδυόμενης νόσου που προκαλεί τους περιορισμούς στις μετακινήσεις στην [εγκατάσταση, επιχείρηση τροφίμων ή ζώνη στον τόπο αποστολής]·
            
            
               η)λεπτομερή στοιχεία όσον αφορά τη συμμόρφωση με τις προϋποθέσεις για τη χορήγηση της άδειας που αναφέρεται στο άρθρο 2 του παρόντος κανονισμού, και είτε:
            
            
               i) ο τίτλος και η ημερομηνία της δημοσίευσης στην Επίσημη Εφημερίδα της Ευρωπαϊκής Ένωσης της σχετικής νομικής πράξης που εκδόθηκε από την Επιτροπή όπου καθορίζονται οι εν λόγω προϋποθέσεις· είτε
            
            
               ii) η παραπομπή στη νομική πράξη ή στις οδηγίες που έχει εγκρίνει και δημοσιεύσει η αρμόδια αρχή, όπου καθορίζονται οι εν λόγω προϋποθέσεις.